Ακόμα μία περίεργη είδηση για καταστροφές σε εκκλησία από... αλλόθρησκους έκανε την εμφάνισή της σε μέσα ενημέρωσης της Κρήτης και αναπαράχθηκε δεόντως σε πανελλαδική κλίμακα.

Την είδηση για καταστροφές και απόπειρα εμπρησμού στην εκκλησία του Μιχαήλ Αρχάγγελου κοντά στο χωριό Λαγολιό μετέδωσε πρώτο το site e-mesara, ανεβάζοντας και φωτογραφίες από τα αποτελέσματα του βανδαλισμού.

Σύμφωνα με το δημοσίευμα, άγνωστοι έβαλαν φωτιά στον Ιερό Ναό του Μιχαήλ Αρχαγγέλου που βρίσκεται στο δρόμο Λαγολιού - Κλήματος και έκαψαν μέρος του τέμπλου μαζί με εικόνες.

Μάλιστα, όπως ανέφερε το site, οι ιερόσυλοι έγραψαν συνθήματα στους τοίχους στα αραβικά και συγκεκριμένα «Ο Αλλάχ είναι μεγάλος»…

Βέβαια ο συντάκτης που έκανε τη μετάφραση δεν μπήκε καν στον κόπο να διαπιστώσει αν αυτό που έβλεπε γραμμένο ήταν και σωστά γραμμένο, ενώ ακόμα και για τους μη γνώστες αραβικών είναι εμφανές ότι περισσότερο μοιάζει κάποιος να είχε τη φράση τυπωμένη μπροστά του και να προσπάθησε (χωρίς σπουδαία αποτελέσματα) να την αντιγράψει παρά να γράφτηκε από εκ γενετής γνώστη της αραβικής γλώσσας.

Η κακοτεχνία είναι τόσο χτυπητή ακόμα και από το γεγονός ότι η γραφή έχει γίνει εμφανώς από αριστερά προς τα δεξιά (όπως γράφουμε τα ελληνικά), με το σπρέι να στάζει στην αρχή και να εξασθενεί στο τέλος όλων των γραμμάτων, ενώ είναι παγκοίνως γνωστό ότι τα αραβικά γράφονται με αντίστροφη κατεύθυνση.

Μικρή σημασία είχαν βέβαια όλα αυτά για τη δημοσιογραφία που προτιμά να ανακαλύψει ακόμη ένα περιστατικό κατά της ορθοδοξίας και μάλιστα από τους αλλόθρησκους εργάτες γης που ζουν εδώ και χρόνια στην περιοχή.

Η είδηση αναπαράχθηκε σε δεκάδες ιστοσελίδες στην Κρήτη αλλά και πανελλαδικά. Περισσότερες από αυτές είναι εθνικιστικού περιεχομένου, χωρίς να λείπουν και μεγάλα ειδησεογραφικά site όπως το protothema, το newsbomb, το thetoc, το iefimerida ακόμα και το site της εφημερίδας «Το ποντίκι».

Φυσικά, μία από τις πρώτες αναδημοσιεύσεις ήταν στο επίσημο site της Χρυσής Αυγής, όπου μάλιστα ο «μεταφραστής» απέδωσε ακόμα πιο ευφάνταστα το σύνθημα ως «Η εκκλησία σας πέθανε - Ο Αλλάχ είναι μεγάλος» ενώ στην αναπαραγωγή του ρεπορτάζ προστέθηκε και μια σημαντική (ανώνυμη πάντα) μαρτυρία κατοίκων ότι «στην περιοχή τις τελευταίες ημέρες εργαζόταν ομάδα λαθρομεταναστών αραβικής καταγωγής» (!)

Έδεσε το... γλυκό

Το γλυκό της προβοκάτσιας έδεσε με αστραπιαία ταχύτητα ενώ κανείς δεν έδωσε σημασία στα υπόλοιπα στοιχεία του αρχικού ρεπορτάζ.

Όπως διαβάζουμε στο site της αρχικής δημοσίευση, στο περιστατικό δεν ενεπλάκη καθόλου η Πυροσβεστική αφού «ευτυχώς εκείνη την ώρα περνούσε περαστικός που είδε τη φωτιά, κάλεσε βοήθεια από το χωριό και την έσβησαν».

Σε ερώτηση της «Εφ.Συν.» στο Συντονιστικό Περιφερειακό Κέντρο (ΣΠΕΚ) της Πυροσβεστικής λάβαμε την απάντηση πως την επίμαχη ημέρα (Σάββατο 17 Δεκεμβρίου), δεν υπήρξε καμία κλήση για φωτιά σε εκκλησία και δεν υπήρξε καμία επιτόπου παρουσία της Υπηρεσίας.

Επίσης, το συγκεκριμένο δημοσίευμα αναφέρει πως η φωτιά «εκδηλώθηκε κατά το διάστημα 3 με 5 το μεσημέρι του Σαββάτου».

Δηλαδή η φωτιά στο ιερό του ναού μπήκε υπό το φως της ημέρας και αν και μικρής έκτασης, εντούτοις έγινε ορατή απ' έξω, από τον «περαστικό» που έσπευσε να ειδοποιήσει τους κατοίκους του χωριού πριν αυτή πάρει μεγάλες διαστάσεις.

Ωστόσο, παρά το γεγονός ότι η φωτιά ήταν στην αρχή της, ο παρατηρητικός περαστικός δεν κατάφερε να δει τον δράστη του εμπρησμού.

Θα έλεγε κανείς πως το όλο περιστατικό, το σύνθημα που γράφτηκε και η ζημιά που προκλήθηκε ήταν τόση όση αρκούσε για να δώσει την αφορμή που χρειαζόταν.

Δεύτερος γύρος

Η δημιουργία «κλίματος» στην περιοχή συνεχίστηκε και την Κυριακή.

Η είδηση έκανε δεύτερο κύκλο στο e-mesara.gr με πανηγυρισμούς για τις συνεχείς αναδημοσιεύσεις σε όλα τα «μεγάλα» μέσα ενημέρωσης.

Μάλιστα «κούμπωσε» με ακόμη μία δημοσίευση από το ίδιο site για την... αναστάτωση που προκλήθηκε την επόμενη μέρα, λόγω της συγκέντρωσης περίπου 100 Πακιστανών μεταναστών στο Τυμπάκι με αφορμή τον εορτασμό της γέννησης του προφήτη τους Μωάμεθ.

Οι Πακιστανοί, σύμφωνα με την «είδηση», τρόμαξαν τους κατοίκους καθώς βγήκαν από τζαμί που υπάρχει στην περιοχή, με πανό, σημαίες και φωνές.

«Βλέπετε τα τελευταία γεγονότα έχουν κρατήσει σε εγρήγορση τους κατοίκους που ανησυχούν!» σημειώνει με νόημα ο ανώνυμος συντάκτης.

Στο κείμενο μάλιστα υπάρχει και μια περίεργη σύνδεση με την είδηση της προηγούμενης ημέρας, αφού αναφέρεται πως οι Πακιστανοί μετά τη συγκέντρωσή τους «τράβηξαν το δρόμο προς Λαγολιό…» (σ.σ. την περιοχή του εμπρησμού) με τα αποσιωπητικά να δημιουργούν προφανή συνειρμό για το ποιος προκάλεσε τις φθορές του Σαββάτου.

Για την αποφυγή κάθε υπόνοιας σκοπιμότητας πάντως, το ίδιο site αναφερόμενο στις δεκάδες αναδημοσιεύσεις της είδησης τονίζει πως «Προσπαθήσαμε με υπευθυνότητα και χωρίς ακρότητες να δώσουμε το ρεπορτάζ γι΄ αυτό το δύσκολο θέμα και νομίζουμε ότι τα καταφέραμε… Σας ευχαριστούμε για την εμπιστοσύνη με την οποία περιβάλετε το “e-mesara.gr”!»

Το περίεργο φέιγ βολάν

Μια αντίστοιχου είδους προβοκάτσια είχε λάβει χώρα στη γειτονική περιοχή του Τυμπακίου τον Σεπτέμβριο του 2016.

Τότε είχαν μοιραστεί στην κεντρική πλατεία φέιγ βολάν με σύμβολα του Μωάμεθ και μεταφρασμένα αποσπάσματα από το Κοράνι, που αμφισβητούσαν υποτίθεται, την ιδιοκτησία των ντόπιων στη γη τους ενώ το υλικό έφερε την υπογραφή της «Μουσουλμανικής Κοινότητας Κρήτης».

Την είδηση μετέδωσε και τότε πρώτο το e-mesara.gr και επίσης αναπαράχθηκε σε όλη την Ελλάδα και μάλιστα σε μία περίοδο που ήταν σε έξαρση στην περιοχή οι συζητήσεις για το προσφυγικό. Τ

ότε, ομάδα κατοίκων διοργάνωνε λαϊκές συνελεύσεις με αίτημα την κήρυξη του Τυμπακίου ως περιοχή «υπερκορεσμένη από λαθρομετανάστες».

Η χρονική συγκυρία εκείνου του περιστατικού έκανε την Αστυνομία από την πρώτη στιγμή να ερευνά το ενδεχόμενο της προβοκάτσιας.

Ο εκτελών χρέη Ιμάμη για τους μουσουλμάνους της περιοχής κ. Μπιτζαρέτ μίλησε στο Ράδιο ΚΡΗΤΗ και ξεκαθάρισε ότι δεν υπάρχει κανενός είδους «μουσουλμανική αδελφότητα Κρήτης» ενώ καταδίκασε το περιεχόμενο των φυλλαδίων, κάνοντας λόγο για «αμαρτία».

Σήμερα, τρεις μήνες μετά το περιστατικό με τα φέιγ βολάν, η έρευνα της Αστυνομίας έχει επικεντρωθεί στο υλικό από τις κάμερες καταστημάτων στο κέντρο του Τυμπακίου.

Σύμφωνα με ασφαλείς πληροφορίες της «Εφ.Συν.» από το υλικό αυτό φαίνεται άτομο που επιβαίνει σε μηχανή και πετά φυλλάδια σε τουλάχιστον δύο σημεία της πόλης.

Αν και δεν έχει γίνει ακόμα επίσημη ταυτοποίηση, οι υποψίες από τα χαρακτηριστικά του και από τον τύπο της μηχανής στρέφονται σε συγκεκριμένο άτομο, με καταγωγή... ελληνική.

Η δικογραφία έχει ήδη παραπεμφθεί στην Εισαγγελία Ηρακλείου η οποία, με βάση τα στοιχεία, θα διατάξει περαιτέρω προανάκριση.

Όπως είναι φυσικό, ούτε η διάψευση του Ιμάμη, ούτε πολύ περισσότερο οι πληροφορίες για τον "διανομέα" των φυλλαδίων έχουν βρει τον αντίστοιχο χώρο στην τοπική επικαιρότητα.

Τακτικές προβοκάτσιας

Το τελευταίο διάστημα αντίστοιχου είδους περιστατικά αναστατώνουν τους κατοίκους της Κρήτης.

Η αστυνομία στο νησί πάντως είναι ιδιαίτερα προσεκτική στον χαρακτηρισμό των υποθέσεων αυτών ενώ κάθε φορά ζητείται έστω και άτυπα από έμπιστους ανθρώπους που γνωρίζουν αραβικά να πιστοποιήσουν την «μουσουλμανική» προέλευση τέτοιου είδους γραφών, σε τοίχους, εκκλησίες, φυλλάδια κτλ.

Κάθε φορά καταλήγουν στο συμπέρασμα ότι δεν έχουν γραφτεί από γνώστες της αραβικής γραφής κάτι το οποίο συμβαίνει και με το τελευταίο περιστατικό στο Λαγολιό, όπως λέει στην «Εφ.Συν.» στέλεχος της τοπικής ΕΛΑΣ.

Ένα πάντως από τα ενδεχόμενα που εξετάζονται πολύ σοβαρά από την αστυνομία είναι και αυτό της «προβοκάτσιας μέσω καραμπόλας». Σε περιοχές όπου εργάζονται πολλές εθνικότητες μεταναστών παρατηρείται μεταξύ τους αντιπαράθεση για τα μεροκάματα.

Δεν αποκλείεται μια ομάδα, γνωρίζοντας την ευαισθησία των ντόπιων, να προχωρά σε βεβήλωση ναών γράφοντας συνθήματα στη γλώσσα άλλης εθνικότητας προκειμένου να στρέψει εναντίον της τους κατοίκους, όπως αναφέρουν στελέχη της αστυνομίας με πείρα σε παρόμοια περιστατικά.

Σε κάθε περίπτωση πάντως, η πηγή των αντίστοιχων γεγονότων φαίνεται να είναι πολύ διαφορετική από την εύκολη εξήγηση του «μίσους κατά των χριστιανών και της ορθοδοξίας». Ωστόσο, τέτοιες ειδήσεις πουλάνε πάντα περισσότερο...